De neste fire månedene skal Norge ta imot 218 syrere i måneden, ifølge et foreløpig EU-notat om fordelingen av syriske flyktninger som skal hentes fra Tyrkia.

Norge er dermed det landet som skal ta imot flest syrere, viser notatet, som det tyske nyhetsbyrået DPA har fått tilgang til.

EUs innenriksministre var torsdag samlet for å gjennomgå avtalen med Tyrkia som gir EU anledning til å returnere flyktninger og migranter som kommer sjøveien til Hellas, mot å hente ut én syrisk flyktning for hver syrer som blir returnert. Avtalen gjelder opptil 72.000 flyktninger.

De neste fire månedene skal i alt 4.488 syrere hentes ut, ifølge den foreløpige fordelingsplanen. Av disse skal Norge ta imot 218 i måneden, mens Frankrike skal ta hånd om 148, Italia 118 og Tyskland 100.

Justisdepartementet kunne torsdag kveld ikke bekrefte tallet overfor NTB. (©NTB)